Pta-laerskoolmeisies glo om die beurt deur klasmaats verkrag | Maroela Media
Panyaza Lesufi, LUR vir onderwys in Gauteng by die beweerde misdaadtoneel by die skool. Foto: Twitter
Die Gautengse departement van onderwys het 'n ondersoek van stapel gestuur nadat drie laerskoolmeisies van Pretoria na bewering om die beurt deur mede-skoliere verkrag is.
Drie meisies, tussen die ouderdom van sewe en nege, is glo om die beurt deur twee ouer seuns op die sportveld van die Kutumela Molefi Primary School in Lethabong, oos van Pretoria, verkrag. Die beweerde voorval het glo op 11 Junie plaasgevind.
Panyaza Lesufi, LUR vir onderwys in Gauteng, het Maandag die skool besoek om met die ouers van die betrokke leerders, personeel by die skool en lede van die beheerliggaam te vergader.
Panyaza Lesufi, LUR vir onderwys in Gauteng. vergader met lede van die skool se bestuur. Foto: Twitter
Lesufi het sy skok oor die voorval uitgespreek en gesê 'n ondersoekspan is aangestel om te bepaal hoe so 'n voorval kon plaasvind. "As 'n ouer is ek seergemaak oor wat gebeur het," het hy gesê. "Die besonderhede is skraps en daarom sal 'n forensiese ondersoek gedoen word. Ek is bly die ouers van die oortreders is hier om te help."
Lesufi het ook gesê nadat hy met die slagoffers gepraat het, is dit vir hom duidelik dat hulle nie in dieselfde omgewing as die oortreders wil wees nie. "Dit blyk dat daar reeds vroeër tekens van mishandeling was. Ons moes tussenbeide getree het voordat dit so ver gegaan het," het Lesufi gesê. "Ek gee die ondersoekspan 21 dae om die ondersoek af te handel."
Maroela Media wag nog vir kommentaar van die departement om te hoor of die seuns uit die skool geskors is hangende die ondersoek en of berading aan die slagoffers gegee word.
So Lesufi, dit het nie by die Curro (as ek die naam reg het) skole gebeur waar daar oor gedwonge mengery aangedring is.
"Oor gedwonge" moet wees "op gedwonge". Vir diegene wat dalk nie kan verstaan en vir die jonges oor korrekte taalgebruik.